ঠিক এ সময়ে মুসলমানদের একঘরে করে তাদের ওপর অর্থনৈতিক নিষেধাজ্ঞা আরোপ করে কুরাইশ অধিপতিরা। তারা একটি অঙ্গীকারনামায় স্বাক্ষর করে সেটিকে বাঁধাই করে কাবাঘরে ঝুলিয়ে রাখে। ওই অঙ্গীকারনামায় বলা হয়, মুসলমানদের সঙ্গে কেউ যেন কোনো ধরনের লেনদেন বা পারিবারিক সম্পর্ক স্থাপন না করে। এর ফলে আল্লাহর রাসূল ও তাঁর সঙ্গীসাথীদের জীবন দুর্বিষহ হয়ে ওঠে। তাঁরা মক্কা ছেড়ে পার্শ্ববর্তী একটি উপত্যকায় আশ্রয় নেন। পরবর্তীতে এই উপত্যকাটির নাম দেয়া হয় শোয়াবে আবি তালেব।